Demi-Leigh Nel-Peters is verloofDemi-Leigh Nel-Peters en Tim Tebow. Foto: Kelly Braman Photography/Instagram Demi-Leigh Nel-Peters, Suid-Afrika se Mej. Heelal 2017, het verloof geraak aan ŉ Amerikaanse sportster. Tim Tebow is ŉ voormalige Amerikaanse voetbalspeler en speel tans professionele bofbal. “Jy het enige drome wat ek al ooit gehad het, verreweg oortref. Ek is lief vir jou en kan nie wag om vir altyd saam met jou te wees nie,” het Nel-Peters in ŉ inskrywing op Instagram gesê. Sy het ook drie foto’s van haar en Tebow gedeel. “Dankie dat jy ja gesê het en my die gelukkigste man in die wêreld gemaak het,” het Tebow op sy beurt op Instagram gesê. “Jy is die liefde van my lewe en ek kan nie wag om die res van my lewe saam met jou te wees nie.” Demi-Leigh Nel-Peters en Tim Tebow. Foto: Kelly Braman Photography/Instagram Nel-Peters, van Sedgefield in die Wes-Kaap, se termyn as Mej. Heelal het einde verlede jaar tot ŉ einde gekom. “Dit was so ŉ ongelooflike ervaring, ŉ unieke jaar en een wat ek weet ek nooit weer sal hê nie. Ek is so dankbaar teenoor elke enkele persoon wat hierdie jaar vir my die moeite werd gemaak het, wat saam met my op die reis gekom het en dit die ongelooflikste jaar waarvoor ek ooit kon wens, gemaak het.” Nel-Peters het ná haar kroning as Mej. Heelal in November 2017 in New York gaan woon. Gerugte oor haar verhouding met Tebow het begin nadat Tebow se suster, Katie, ŉ foto van haarself en haar twee broers saam met Nel-Peters op Instagram gedeel het. Tebow het vroeër aan People gesê hy is gereed om ŉ gesin te begin as hy die regte vrou gevind het. “Ek wil nie meer enkellopend wees nie. Ek is gereed om rustig te word en met ŉ gesin te begin. Ek wil kinders hê. Daar is soveel dinge wat ek wil hê. Niemand sal gelukkiger as ek wees om uiteindelik die regte persoon te vind nie,” het hy gesê. Demi-Leigh Nel-Peters en Tim Tebow. Foto: Kelly Braman Photography/Instagram